
1. CONTEXTUL SOCIAL-POLITIC AL DESFĂŞURĂRII ALEGERILOR

1.1. Intrarea în zona euro - moment important al dezvoltării societăţii slovene

Tranziţia din Slovenia, diferită de tranziţiile din celelalte state ex-comuniste, a avut o evoluţie specifică, pozitivă, atât pe plan economic, cât şi social. Integrarea în Uniunea Europeană a impus adoptarea regulilor pieţei unice, cu corolarul concurenţial şi deschiderea faţă de capitalurile venite din Europa. Reuşita acestei tranziţii a contribuit la evoluţia performantă a acestei ţări şi se explică prin sistemul economic şi social anterior
. În perioada tranziţiei, în Slovenia nu au apărut nici crize economice, nici crize politice. Consolidarea exporturilor produselor de marcă slovene, mai ales în ţările din ex-Iugoslavia, conservarea principalelor ramuri industriale naţionale prin retehnologizare, tradiţia economiei iugoslave bazate pe "autogestionare" au fost elemente esenţiale ale performanţelor economice, menţinute chiar în perioada tranziţiei.

Încă din anul 1991, guvernările succesive din Slovenia au propus ca obiectiv principal intrarea în zona euro. Această decizie a implicat eforturi deosebite pentru îndeplinirea criteriilor de convergenţă. 

Reforma economică profundă a fost continuată de guvernul liberal, numit după alegerile din 2004. În iulie 2005, un grup de economişti, condus de Joze Damijan, a constituit un Consiliu al reformelor, devenit ulterior Ministerul Dezvoltării Naţionale care a elaborat strategia de dezvoltare. Principalele orientări au vizat transformarea economiei slovene în economie concurenţială, îmbunătăţirea mediului de afaceri printr-o reformă fiscală de amploare.

La 7 aprilie 2006, miniştrii din Eurogrup au recunoscut oficial performanţele economice ale Sloveniei. Pe 16 mai 2006, raportul de evaluare al Comisiei Europene a confirmat îndeplinirea criteriilor de la Maastricht. Pe 11 iulie 2006, Consiliul European, compus din miniştri de finanţe ai ţărilor din zona euro, a semnat acordul cu Slovenia pentru adoptarea monedei euro.  

Intrarea Sloveniei în zona euro, la 1 ianuarie 2007, a marcat decisiv viaţa politică şi economică a ţării. Respectarea criteriilor de la Maastricht a pus în evidenţă faptul că economia slovenă era o economie consolidată, cetăţenii ei beneficiind de un nivel de trai superior celor din Portugalia sau Grecia. 

În ultimii ani, aflată sub o strictă disciplină bugetară şi monetară, Slovenia a înregistrat o creştere economică susţinută de peste 5%. Analiştii apreciază că provocările viitoare vor fi determinate de continuarea privatizării, mai ales în sectorul bancar şi de evitarea unui derapaj salarial şi bugetar.

Programul naţional referitor la reformele necesare aplicării Strategiei de la Lisabona, lansat în anul 2005, a permis Sloveniei dezvoltarea unor mari proiecte, finanţate cu fonduri europene
. În desfăşurarea acestor proiecte au fost implicate toate forţele politice, reprezentanţi ai Comitetului Economic şi Social, astfel încât să fie asigurată armonizarea dezvoltării economice cu interesele partenerilor sociali. În ultima perioadă, au fost pentru prima dată implementate reforme pentru creşterea competitivităţii şi reforma sistemelor fiscale, însoţită de un important pachet legislativ.

Guvernul sloven a adoptat măsuri pentru o mai bună cooperare între cercetare şi sectorul corporatist, precum şi pentru creşterea (aproape dublarea) fondurilor bugetare alocate cercetării şi dezvoltării. În cooperare cu autorităţile locale, au fost implementate proiecte finanţate prin investiţii străine ce au beneficiat de numeroase facilităţi fiscale.

În domeniul social, au fost aplicate măsuri menite a rezolva problema şomajului, încercându-se introducerea unui sistem flexibil de folosire a forţei de muncă (tip flexicuritate) şi cooperarea cu agenţiile private. O nouă lege referitoare la parteneriatul public/privat (Public Private Partnership Act) a permis dezvoltarea infrastructurii, în special a căilor ferate. Reformele structurale au vizat menţinerea stabilităţii macroeconomice, cu un deficit în 2007 de 0,6%.

Programul de dezvoltare a Sloveniei pentru perioada 2007-2023 a adus elemente noi, precum şi o coordonare a mai multor programe de dezvoltare sectorială
. În acest context, un rol esenţial a fost acordat  administraţiei publice, funcţionarilor, care ar trebui să acţioneze ca "manageri publici", precum şi parteneriatului public/privat.

Conform documentului, analiza stării actuale de dezvoltare a Sloveniei impune pentru viitor o economie competitivă, cu o creştere economică mai rapidă; utilizarea eficientă a cercetării pentru dezvoltarea economică şi pentru formarea unei forţe de muncă înalt calificate; un stat eficient şi mai puţin costisitor; un stat social modern, capabil a oferi locuri de muncă suficiente; aplicarea unor măsuri în acord cu dezvoltarea durabilă.

În acest amplu program de dezvoltare a fost inclusă crearea unor centre economice, a unor reţele de instituţii de susţinere, a unor parcuri mari de atracţie, comerciale şi turistice (ex. MEGALAXIA), a unor mari universităţi şi centre culturale.

Un loc important în dezvoltarea economico-socială şi culturală a Sloveniei îl va avea construirea unor centre economice zonale precum: Phoenix, în sud-est; Perpektiva în regiunea Carniole; Oko, în regiunea Pomurje; In Prime, în regiunea Goriska; Oreh, în regiunea Podravje; Noordung, în regiunea Carinthie; Tehnopolis, în regiunea Savinjska. Fiecare centru va valorifica în mod specific resursele naturale şi umane locale şi va încerca să atragă investiţii private naţionale şi străine. În aceste centre, accentul va fi pus pe dezvoltarea ştiinţifică, prin construirea unor mari centre universitare, a unor parcuri ştiinţifice şi tehnologice. În toate zonele vor fi constituite reţele de "incubatoare de afaceri" şi zone comerciale şi turistice (inclusiv a unei "insule adriatice" slovene). Parcurile turistice vor fi însoţite de crearea infrastructurilor corespunzătoare. În program sunt prezentate analizele de impact ale dezvoltării acestor centre, evaluările fondurilor necesare.

O preocupare deosebită va fi crearea unui fond public pentru dezvoltarea resurselor umane şi pentru acordarea burselor. 

În domeniul energetic vor fi incluse ca obiective majore: modernizarea reţelei feroviare, rutiere, dezvoltarea "economiei hidrogenului"; modernizarea reţelei electrice şi crearea unor noi staţii de producţie a energiei hidroelectrice; construirea unor staţii de stocare a gazului. Un rol important îl va avea crearea unei reţele naţionale de "bandă largă" în zone mai puţin dezvoltate ale Sloveniei.

1.2. Evoluţii ale vieţii politice slovene
După alegerile legislative din 2004, Partidul Democrat (SDS) a format guvernul condus de Janez Jansa şi a fost susţinut de Partidul Popular (SLS), de formaţiunea Noua Slovenie (NSi) şi de Partidul Democratic al Pensionarilor (DeSUS).

Conform rezultatelor alegerilor din anul 2004, în Parlamentul sloven au fost reprezentate şapte partide politice:

-Partidul Democrat (SDS) - principala formaţiune politică de dreapta, condusă de Milan Zver. A deţinut 29 mandate;

-Partidul Liberal-Democrat (LDS) - principala formaţiune de opoziţie, condusă de Katarina Kresal. A avut 23 mandate;

-Partidul Social-Democrat (SD) - este un partid de stânga prezidat de Borut Pahor. A deţinut 10 mandate;

-Noua Slovenie (NSi) - membră a coaliţiei guvernamentale, este condusă de Andrej Bajuk (fost prim-ministru şi ministru de finanţe). A avut 9 mandate;

-Partidul Democratic al Pensionarilor (DeSUS) - condus de Karl Krjavec, a deţinut 4 mandate;

-Partidul Naţional (SNS) - de extremă-dreapta, a avut 6 mandate.

La Congresul social-democrat, din iulie 2006, Partidul Social-Democrat s-a distanţat puternic de orientarea comunistă, lansând o nouă orientare politică de stânga. Documentul programatic prezentat la Congres a condamnat dictatura comunistă din Slovenia şi din fosta Iugoslavie
. O aripă a Partidului Liberal-Democrat, inclusiv fostul prim-ministru Anton Rop, au intrat în rândul social-democraţilor.

Guvernul de centru-dreapta, condus de Janez Jansa, a fost marcat de rezultatele alegerilor locale, din octombrie 2006 şi de desfăşurarea alegerilor prezidenţiale din anul 2007.

La alegerile municipale din 22 octombrie 2006, partidele coaliţiei guvernamentale au fost devansate de partidele din opoziţie. Alegătorii au vrut să dea semnalul nemulţumirilor lor, deşi nici partidele de opoziţie nu au fost apreciate drept o alternativă valabilă.

Partidul Liberal-Democrat a câştigat 17 municipalităţi şi a ales la conducerea sa un nou lider, pe Katarina Kresal, în vârstă de 34 ani, singura femeie care conduce un partid politic în Slovenia. În campania electorală ea a criticat guvernul pentru faptul că nu este de acord cu exigenţele dezvoltării moderne ale ţării, fiind preocupat prea mult de trecut. Partidul Liberal-Democrat, care participase la toate guvernările anterioare, s-a aflat pentru prima dată în poziţia de partid de opoziţie. Această situaţie a produs mari controverse în interiorul partidului şi a dus la alegerea unui nou lider, schimbare ce a dus la numeroase demisii din partid. În martie 2007, 7 deputaţi au participat la formarea unui nou partid Zares (Real) care şi-a anunţat intenţia de a promova "o nouă politică" de centru-stânga în Slovenia.

Încă de la venirea la guvernare a primului-ministru Janez Jansa, relaţiile dintre acesta şi preşedintele Republicii, Janez Drnovsek (iniţial LDS), au devenit tensionate. Preşedintele ţării a acuzat adesea şeful guvernului că utilizează media în interesul său politic şi că încearcă să le controleze activitatea. La sărbătorirea celei de a 16-a aniversări a independenţei ţării, şeful statului a refuzat participarea, întrucât organizatorii evenimentului au cerut premierului să prezinte alocuţiunea care, în mod tradiţional, era rostită de preşedintele ţării. Fostul preşedinte, Milan Kucan, şi-a afirmat solidaritatea cu preşedintele actual şi nu a participat la ceremonie.

La alegerile prezidenţiale desfăşurate în noiembrie 2007, marele favorit din sondaje, liderul social-democrat Borut Pahor, a decis să nu participe, preferând să candideze la alegerile legislative.

Partidul Social-Democrat a decis să susţină candidatura lui Danilo Türk, personalitate politică cu mare experienţă internaţională. Acesta a reuşit să îl învingă pe Alojz Peterle, candidat susţinut de formaţiunile de centru-dreapta. În al doilea tur al alegerilor prezidenţiale, Danilo Türk reprezentantul stângii, a obţinut 68,65% din voturi, faţă de 31,35% obţinute de creştin-democratul Alojz Peterle. În vârstă de 56 de ani, Danilo Türk era specialist în relaţii internaţionale, mai ales în problema minorităţilor. Conform opiniei analiştilor, noul preşedinte are misiunea de a gestiona în mod eficient competenţele preşedintelui, de altfel limitate, astfel încât să consolideze rolul instituţiei
.

Slovenia este un stat multicultural care a reuşit să îşi afirme, de-a lungul istoriei, identitatea, având o populaţie slovenă dominantă (80% din populaţie) care vorbeşte o limbă comună. Comunităţile italiene şi maghiare reprezintă elemente importante ale societăţii slovene şi trăiesc alături de croaţii (2,6%), sârbii (2,4%), musulmanii din Bosnia-Herţegovina.

Unicitatea istoriei şi poziţiei sale geografice, precum şi performanţele sale economice, au făcut ca Slovenia să fie apreciată de unii autori ca o "a doua Elveţie" a Europei
.

Noul preşedinte, Danilo Türk a avut un rol important în cadrul preşedinţiei Uniunii Europene deţinute de Slovenia în primul semestru al anului 2008.

Analiştii au apreciat că acest scrutin a pus în evidenţă dorinţa electoratului sloven de a reînnoi scena politică slovenă, respingerea politicii primului-ministru Janez Jansa. Comentatorii politici au apreciat că adoptarea monedei euro la 1 ianuarie 2007 a avut efecte puternice asupra nivelului de trai al populaţiei, prin creşterea preţurilor şi a şomajului
.

Victoria lui Danilo Türk a constituit un semnal important pentru alegerile legislative din 21 septembrie 2008. Înfrângerea forţelor politice de centru-dreapta a fost a doua, după cea din alegerile municipale în care majoritatea parlamentară a pierdut principalele oraşe: Ljubljana şi Maribor. 

Premierul a avut de înfruntat şi dificultăţi în interiorul majorităţii guvernamentale. La conducerea Partidului Poporului (SLS), aliat la guvernare, a fost ales Bojan Srot, un vechi critic al politicii lui Janez Jansa. Membrii marcanţi ai Partidului Poporului au interpretat înfrângerea de la alegerile prezidenţiale ca pe o înfrângere a politicii lui Janez Jansa şi a partidului său
.

La alegerile prezidenţiale desfăşurate în noiembrie 2007, Partidul Naţional de extremă-dreapta, condus de Zmago Jelincic Pleminiti, a obţinut un rezultat deosebit (20% din voturi), fiind votat mai ales de tineri. El a susţinut ideea formării unui guvern care să ducă o politică fermă, naţionalistă.

1.3. Slovenia - la preşedinţia Uniunii Europene 

în primul semestru al anului 2008
Slovenia a fost prima ţară, din rândul ţărilor intrate în comunitatea europeană în anul 2004, care a prezidat Uniunea Europeană, recunoscându-se, astfel, evoluţia sa remarcabilă în cadrul comunitar. Preşedinţia slovenă a lansat ca temă centrală ideea păcii şi prieteniei între popoarele Europei, temă cu o semnificaţie deosebită pentru o ţară ce aparţine Balcanilor occidentali.

În această perioadă, Slovenia a reafirmat angajamentul european al întregii societăţi, reprezentând un model al integrării de succes în comunitatea europeană.

Preşedinţia din perioada ianuarie-iunie 2008 a avut în dezbatere dosare de importanţă majoră pentru viitorul Europei: ratificarea Tratatului de la Lisabona, politica comună energetică şi de mediu, precum şi definirea poziţiei europene faţă de statutul provinciei Kosovo
.

În decembrie 2007, prin Tratatul de la Lisabona semnat de statele membre, acestea s-au angajat să ratifice Tratatul. În iunie 2008, 19 ţări îndepliniseră acest obiectiv, în timp ce alte state erau în plin proces de ratificare. Prin referendumul din Irlanda, Tratatul a fost respins, dar procesul ratificării a continuat. În acest context, s-a încercat a se găsi o soluţie de rezolvare a crizei, acceptabilă pentru toate statele membre, astfel încât Tratatul să fie pus în aplicare de la 1 ianuarie 2009. În timpul preşedinţiei sale, Slovenia a intensificat pregătirile necesare pentru aplicarea Tratatului.

La Consiliul European de primăvară, preşedinţia a lansat al doilea ciclu trienal al Strategiei de la Lisabona pentru perioada 2008-2010. Demn de remarcat este faptul că, prin negocieri intense, a fost realizat un compromis între statele membre referitor la reformele de realizat până în 2010.

Slovenia a contribuit în mod esenţial la elaborarea şi lansarea unor iniţiative în diferite domenii: în domeniul cercetării şi inovaţiei, Slovenia a propus introducerea "liberei circulaţii a cunoştinţelor" (ca a cincea libertate de circulaţie specifică spaţiului comunitar european) şi a "procesului de la Ljubljana". Ambele iniţiative au avut drept scop consolidarea cooperării statelor în spaţiul european al cercetării şi tehnologiei. În acest context, Institutul European al Inovaţiei, ce va avea sediul la Budapesta, va contribui în mare măsură la dezvoltarea acestei cooperări.

În domeniul stimulării competitivităţii întreprinderilor, preşedinţia slovenă s-a preocupat de adoptarea unor măsuri legislative de stimulare a întreprinderilor mici şi mijlocii şi de lansarea programului Eurostars.

Pentru dezvoltarea dimensiunii sociale a Strategiei de la Lisabona, Preşedinţia slovenă s-a angajat să aplice progresiv principiile comune ale sistemului tip "flexicuritate", în acord cu provocările mondializării. În acest sens, un accent deosebit s-a pus pe îmbunătăţirea situaţiei tinerilor şi pe politica aplicării egalităţii sexelor în domeniul muncii.

În problemele legate de provocările energetice şi climatice, Preşedinţia a urmărit stabilirea etapelor şi repartizarea sarcinilor pentru aplicarea "pachetului legislativ" din domeniu, publicat în ianuarie 2008 de Comisia Europeană. Principalul obiectiv va fi realizarea unui acord între statele europene ce va permite luarea unor poziţii comune în negocierile internaţionale referitoare la măsurile ce vor fi luate după anul 2012.

În timpul Preşedinţiei slovene, s-a obţinut acordul statelor membre asupra celui de-al treilea pachet legislativ referitor la liberalizarea pieţei interne a electricităţii şi gazului.

În primul semestru al anului 2008, au fost semnate Acordurile de stabilizare şi asociere cu Serbia şi Bosnia-Herţegovina care vor accelera procesul de integrare al Balcanilor occidentali în Uniunea Europeană. În acest context, au fost înregistrate iniţiative concrete în anumite domenii ale cooperării regionale: dialogul referitor la liberalizarea vizelor, deschiderea negocierilor pentru obţinerea unui acord în domeniul transporturilor, protecţiei civile. Demn de subliniat este faptul că Preşedinţia slovenă a susţinut menţinerea stabilităţii în regiune, după declanşarea independenţei Kosovo. În acest sens, a fost subliniată necesitatea prezenţei Uniunii Europene în Kosovo, prin desfăşurarea misiunii EULEX şi prin prezenţa  Reprezentantului special al Uniunii Europene în această regiune.

În domeniul extinderii Uniunii Europene, în această perioadă, au fost deschise patru capitole de negociere cu Croaţia şi două capitole cu Turcia. 

În cadrul Politicii Europene de Vecinătate, a fost lansată iniţiativa "Sinergie pentru Marea Neagră" care a sintetizat orientările politicii comunitare în zonă. 

În zona mediteraneană a fost lansată iniţiativa franceză "Procesul de la Barcelona: Uniunea pentru Mediterana", iar  Polonia şi Suedia au susţinut iniţierea unui "Parteneriat oriental".

La Ljubljana a avut loc ceremonia inaugurării Anului european al dialogului intercultural, iniţiativă care a urmărit includerea dimensiunii culturale în toate domeniile activităţii comunitare.

În domeniul legislativ, după negocieri ce au durat câţiva ani, s-au obţinut progrese deosebite în procesul adoptării unor acte legislative referitoare la dreptul muncii (directivele referitoare la timpul de muncă, la condiţiile de muncă ale lucrătorilor interimari etc.).

Un moment special a fost adoptarea Regulamentului referitor la punerea în aplicare a sistemului european de radionavigaţie prin satelit (Galileo).

Pentru protecţia mediului au fost adoptate patru documente importante: directivele referitoare la deşeuri, la utilizarea mercurului; directiva referitoare la normele calităţii mediului în domeniul apei; adoptarea unor măsuri de securitate în gestionarea substanţelor nocive; integrarea aviaţiei în sistemul de cote de emisii de gaze; sancţiunile penale aplicate în situaţiile în care este pusă în pericol sănătatea umană şi mediul. Dezbaterile internaţionale asupra schimbărilor climatice vor avea loc la Copenhaga, în decembrie 2009.

În domeniul consolidării pieţei interne, au fost adoptate documente importante precum cele referitoare la libera circulaţie a mărfurilor, la serviciile mobile prin satelit, la serviciile poştale, la noul cod al vămilor, la contractele de credit etc.

În timpul Preşedinţiei slovene s-au desfăşurat patru reuniuni importante: summiturile Uniunea Europeană-Japonia, Uniunea Europeană -America Latină, Uniunea Europeană-SUA, Uniunea Europeană - Federaţia Rusă. Acestea au permis consolidarea dimensiunilor strategice ale parteneriatelor dintre Uniunea Europeană şi aceste zone importante ale lumii.

2. ALEGERILE LEGISLATIVE DIN 21 SEPTEMBRIE 2008

2.1. Teme ale campaniei electorale

Campania electorală a fost polarizată în jurul a două personalităţi politice: Borut Pahor, liderul Partidului Social-Democrat, şi Janez Jansa (SDS), reprezentantul forţelor de centru-dreapta, ales pentru al doilea mandat în fruntea guvernului
. 

În campania electorală, principalele formaţiuni politice aflate în confruntare au avut programe electorale asemănătoare care prevedeau continuarea privatizării şi urmărirea atentă a inflaţiei, corolarul creşterii economice spectaculoase din ultimii ani.

Înaintea alegerilor,  sondajele de opinie arătau scoruri electorale apropiate, punând în evidenţă faptul că lupta politică era tensionată şi că vor fi decisive rezultatele obţinute de partidele mici.

Campania electorală a debutat pe 22 august 2008. Principalele partide de opoziţie, precum şi partidele nou apărute, au criticat activitate guvernului condus de Janez Jansa. El a fost acuzat că nu a reuşit să stăpânească creşterea inflaţiei (care fusese stabilită la un nivel de 3,8% în 2007, dar care a ajuns la 5,6% în 2008). 

Inflaţia a constituit, de altfel, una din temele majore ale dezbaterii electorale. La 1 ianuarie 2007, Slovenia a adoptat moneda euro. Creşterea economică de 6,1%, în 2007, a scăzut la 5%, în 2008. În luna iunie 2008, guvernul a semnat un acord cu 21 din cele 27 sindicate din administraţia publică. Totuşi guvernul a fost criticat că a pierdut contactul cu populaţia, fiind mult mai legat de mediul de afaceri. 

În timpul campaniei electorale, premierul Janez Jansa (Partidul Democrat-SDS) a fost acuzat de un jurnalist de la o televiziune finlandeză că a primit bani în urma tranzacţiilor cu armament dintre Slovenia şi o firmă de stat (Patria) din Finlanda. Premierul a negat primirea vreunei sume de bani, iar ministrul apărării Karl Erjavec (Partidul Pensionarilor) a precizat că tranzacţia a fost transparentă. Primul ministru a criticat intervenţia unui post TV străin în campania electorală a altui stat, ştiindu-se că directorul postului de televiziune finlandez este un apropiat al Partidului Social-Democrat. Opoziţia a solicitat o sesiune parlamentară extraordinară, dar Camera inferioară a votat susţinerea în continuare a primului-ministru Janez Jansa (41 voturi pentru, 11 împotrivă).

În centrul campaniei electorale s-au aflat dezbaterile economice, mai ales cele referitoare la privatizări. Datele oficiale publicate în 10 septembrie 2008, arătau o creştere economică faţă de anul 2007 şi o creştere deosebită a exportului. Un studiu european arăta însă că, în Slovenia, salariile reale au scăzut cu 3,5%.

Deşi guvernul a repurtat numeroase succese, printre care şi gestionarea misiunii de a deţine Preşedinţia Uniunii Europene, în primul semestru al anului 2008, el s-a confruntat cu numeroase critici în timpul campaniei electorale. Noul partid Zares, condus de Gregor Golobic, a fost unul dintre cei mai virulenţi critici ai actualului guvern.

2.2. Rezultatele alegerilor şi semnificaţia lor politică

Pe 21 septembrie 2008, au fost chemaţi la urne aproape 1,7 milioane  de alegători sloveni. Parlamentul bicameral sloven este compus din: Adunarea Naţională (Drzavni Zbor), cu 90 de locuri, în care deputaţii sunt aleşi, prin scrutin proporţional, pentru o perioadă de 4 ani şi Consiliul Naţional cu 40 membri aleşi prin vot indirect (18 reprezentanţi ai sectoarelor profesionale şi socio-economice şi 22 membri ce reprezintă interesele comunităţilor locale). Consiliul Naţional are rol consultativ. Legea electorală prevede ca o treime din candidaţii de pe listele electorale să fie femei.

Conform datelor oficiale anunţate, rezultatele alegerilor legislative desfăşurate pe 21 septembrie 2008 în Slovenia, au fost următoarele
:

Partide politice
%voturi
Nr. mandate

Partidul Social-Democrat (SD)
30,50
29

Partidul Democrat (SDS)
29,32
28

Zares
9,40
9

Partidul Democratic al Pensionarilor (DeSUS)
7,45
7

Partidul Naţional (SNS)
5,46
5

Partidul Popular (SLS)
5,24
5

Partidul Liberal-Democrat (LDS)
5,19
5

Minorităţi

2

Participarea la vot a fost ridicată, 62,16%, în creştere faţă de anul 2004 (60,65%).

Potrivit rezultatelor oficiale, Partidul Social-Democrat a obţinut 30,5% din voturi, respectiv 29 mandate din cele 90 mandate, iar Partidul Democrat a obţinut 29,3% din voturi, respectiv 28 mandate.

Partidul Liberal Democrat (LDS) a obţinut 5,19% din voturi, respectiv 5 mandate.

Noul partid Zares, înfiinţat în 2007, a obţinut 9,41% din voturi, respectiv 9 mandate.

Partidul DeSUS, al pensionarilor, a obţinut 7,45% din voturi, respectiv 7 mandate.

Partidul Poporului Sloven (SLS) a reuşit un scor electoral modest, de 5,24% din voturi, iar partidul Noua Slovenie (NSi, centru-dreapta), a fost eliminat din Parlament, obţinând doar  3,24% din voturi.
Partidul Naţional a înregistrat un regres de la 6,27% în 2004, la 5,46% în 2008 (5 mandate).

În viitorul Parlament vor fi reprezentate în coaliţie Partidul Popular/Partidul tineretului (SLS-SMS) având 5,24% voturi, respectiv 5 mandate. Minorităţilor italiană şi maghiară le vor fi repartizate 2 locuri în noul legislativ sloven.

Liderul social-democrat, Borut Pahor, a afirmat că acest succes electoral se datorează politicii moderate promovată de partidul său şi că va continua această politică, în interesul tuturor cetăţenilor sloveni. El a mai subliniat că această întoarcere la guvernare a forţelor de centru-stânga pune capăt guvernării de patru ani a partidelor de centru-dreapta în Slovenia
.

Partidul Social-Democrat a obţinut o victorie electorală importantă, ţinând cont că la alegerile legislative din 2004 obţinuse doar a treia poziţie ca rezultate electorale (10,17%).

Fostul premier, Janez Jansa, a declarat că a fost decepţionat de scorul electoral obţinut şi a recunoscut înfrângerea
.

Comentatorii politici au subliniat faptul că, deşi guvernul de centru-dreapta a transformat Slovenia în "elevul model" al noilor state membre ale Uniunii Europene, s-au manifestat efecte negative (scăderea creşterii economice, inflaţia crescută şi acuzaţiile de corupţie) care au contat mult pentru electoratul sloven. Alţi comentatori au pus în evidenţă tendinţele autoritare ale fostului prim-ministru, asemănându-l cu premierul Vladimir Putin. Anul trecut câţiva jurnalişti au semnat un text în care îl acuzau că a încălcat libertatea presei prin controlul exercitat asupra proprietarilor principalelor media slovene
.

Schimbarea politică determinată de victoria forţelor politice de centru-stânga a fost pregătită de victoria în alegerile municipale din 22 octombrie 2006 şi de cele prezidenţiale din 12 noiembrie 2007.

Liderul partidului câştigător, Borut Pahor, s-a născut pe 2 noiembrie 1963 la Postojna. În 1987, a obţinut diploma în relaţii internaţionale la Facultatea de ştiinţe sociale din Ljubljana, cu cea mai mare distincţie. La sfârşitul anilor '80 s-a înscris în Partidul Comunist, activând în aripa reformatoare a acestuia, condusă de Milan Kucan. În anul 1990, Borut Pahor devine deputat în Parlamentul sloven, fiind reales în perioada 1992-2004. În anul 1997, este ales lider al Partidului Social-Democrat. În perioada 2000-2004 a fost ales preşedinte al Camerei inferioare a Parlamentului sloven. 

De-alungul activităţii sale parlamentare, a avut funcţia de vice-preşedinte al Comisiei de politică externă, al Comisiei afaceri europene şi a făcut parte din delegaţiile parlamentare slovene din cadrul Uniunii Europei Occidentale (UEO) şi a Uniunii Interparlamentare (UIP). În iunie 2004, Borut Pahor a fost ales eurodeputat, făcând parte din Grupul Socialist din Parlamentul European.

În perioada următoare, Partidul Social-Democrat ar putea conta pe doi aliaţi politici: Partidul Democraţiei-Liberale şi Partidul Zares, astfel încât să formeze un guvern de coaliţie de centru-stânga care să deţină majoritatea (43 voturi). Niciuna din cele două formaţiuni politice importante nu a dispus de o majoritate, fiecare trebuind să găsească aliaţi politici pentru formarea unei coaliţii.

Partidul Democrat-Liberal (LDS) şi aliaţii săi conservatori nu au obţinut decât 40 mandate. Formaţiunea politică a pensionarilor DeSUS se va alătura probabil învingătorilor.

Cele trei partide de centru-stânga care au obţinut deja 43 mandate în Parlament vor forma coaliţia guvernamentală.

Conform opiniei analiştilor, această schimbare politică nu va produce mari modificări ale politicii economice, ci va însemna o mai mare sensibilitate faţă de problemele sociale
.

